Veterane vlugtig in hof oor gyseldramaDie groep is vroeër op borgtog vrygelaat. (Skermgreep: eNCA/DSTv 403) Die groep van 53 sogenaamde oorlogsveterane wat aangekeer is nadat hulle in Oktober verlede jaar die minister in die presidensie, Mondli Gungubele, sy eweknie by verdediging, Thandi Modise, en haar adjunk, Thabang Makwetla, by die St. George Hotel in Irene in Pretoria as gyselaars aangehou is, het Dinsdag vlugtig in die hof verskyn. Die saak is uitgestel om die verdediging die kans te gun om voorleggings aan die nasionale direkteur van openbare vervolging te doen, sê Lumka Mahanjana, woordvoerder van die Nasionale Vervolgingsgesag (NVG). Die inhoud van die dossier sal ook aan die beskuldigdes se regspan oorhandig word. Die groep is vroeër reeds op borgtog van R500 vrygelaat. Hulle staan tans tereg op aanklagte van sameswering om te ontvoer, asook ontvoering. Die beskuldigdes moet weer op 17 Mei, nadat ŉ besluit oor die voorleggings geneem is, in die hof verskyn. Maroela Media het vroeër berig die betrokke veterane het op die aand van die voorval daarop aangedring om met pres. Cyril Ramaphosa en adj.pres. David Mabuza te praat. Hulle het onder meer vergoeding en ander voordele van die regering vir hulle rol in die Suid-Afrikaanse vryheidstryd geëis. Die polisie se taakmag moes egter ingryp nadat Gungubele, Modise en Makwetla as gyselaars geneem is en pogings om met die veterane te onderhandel, misluk het.